Током наредне две године руски фудбалери су одиграли неколико пријатељских утакмица, углавном са скандинавским екипама, а једину победу остварили су у пријатељској утакмици против Норвешке играној у Москви 7. септембра 1913. (остварена победа резултатом 3:0). Први светски рат који је избио у Европи 1914. у потпуности је зауставио све фудбалске активности у Русији, постојећа фудбалска инфраструктура је девастирана, а многи играчи су страдали у ратним дејствима. Руска револуција из 1917. означила је престанак постојања Руске Империје и довела је до формирања Совјетског Савеза, чији фудбалски тим је званично основан у августу 1923. године, а који је Међународна фудбалска федерација признала као легитимног наследника дотадашњег руског тима.